送鄂州刑獄掾王懋元功罷官還海陵兼簡金陵和上人
作者：賀鑄
朝代：宋

paragraphs: 暖雲芳草橫塘路，送客何之官鄂渚。
江皋暑淫氣如蒸，別來何之還海陵。
海陵鄂渚非吾土，每後君來先我去。
人無根蔕本悠悠，況指滄波是舟路。
君方少健我衰遲，跼蹙轅間不自持。
因行寄聲雁門遠，歲暮敢忘林下期。
好去將無同語掾，行見春風花滿縣。
隠顯它年不我遺，爲續白蓮社中十八傳。